CELEX: 52021PC0399
Language: hr
Date: 2021-07-15
Title: Prijedlog DIREKTIVE EUROPSKOG PARLAMENTA I VIJEĆA o izmjeni Direktive 2009/65/EZ u pogledu uporabe dokumenata s ključnim informacijama od strane društava za upravljanje subjektima za zajednička ulaganja u prenosive vrijednosne papire (UCITS)

EUROPSKA KOMISIJA
            Bruxelles, 15.7.2021.
            COM(2021) 399 final
            2021/0219(COD)
            Prijedlog
            DIREKTIVE EUROPSKOG PARLAMENTA I VIJEĆA 
            o izmjeni Direktive 2009/65/EZ u pogledu uporabe dokumenata s ključnim informacijama od strane društava za upravljanje subjektima za zajednička ulaganja u prenosive vrijednosne papire (UCITS)
            (Tekst značajan za EGP)
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Razlozi i ciljevi prijedloga
            
            
               
                  U skladu s Direktivom 2009/65/EZ
                     1
                   svaki subjekt za zajednička ulaganja u prenosive vrijednosne papire (UCITS) mora dostaviti „ključne informacije za ulagatelje”. Informacije o ciljevima i investicijskoj politici, profilu rizičnosti i uspješnosti ulaganja, naknadama, povijesnim prinosima i drugim praktičnim pojedinostima pomažu ulagateljima da razumiju bitna obilježja UCITS-a i donesu informirane odluke o ulaganjima. Člancima od 78. do 82. i člankom 94. Direktive određuju se glavna načela ključnih informacija za ulagatelje. Uredbom Komisije (EU) br. 583/2010
                     2
                   utvrđuju se dodatna pravila o njihovu sadržaju i obliku.
               
               
                  UCITS se smatra upakiranim investicijskim proizvodima za male ulagatelje i investicijske osigurateljne proizvode (PRIIP-ovi) u smislu Uredbe (EU) br. 1286/2014
                     3
                  , kojom je propisano da se svim PRIIP-ovima priloži „dokument s ključnim informacijama”. Taj dokument sadržava informacije o profilu rizika i nagrada PRIIP-a, uključujući moguće najveće gubitke uloženog kapitala i odgovarajuće scenarije uspješnosti, troškove koje mali ulagatelji moraju snositi kada ulažu u PRIIP i druge pojedinosti. Te informacije pomažu i malim ulagateljima da razumiju bitna obilježja proizvoda i donesu informirane odluke o ulaganjima. Delegiranom uredbom Komisije (EU) 2017/653
                     4
                   utvrđuju se detaljna pravila o prikazu, sadržaju, preispitivanju, reviziji i dostavi dokumenta. Delegiranom uredbom (EU) 2016/1904
                     5
                   utvrđuju se pravila o intervenciji u području proizvoda.
               
            
            
               Člankom 32. Uredbe (EU) br. 1286/2014 predviđa se prijelazni aranžman kojim se društva za upravljanje, investicijska društva i osobe koje savjetuju o udjelima UCITS-a i fondova koji nisu UCITS ili ih prodaju privremeno izuzimaju od zahtjeva da malim ulagateljima dostave dokument s ključnim informacijama. Taj se aranžman trenutačno primjenjuje do 31. prosinca 2021.
            
            
               Ova Direktiva popraćena je dvjema dodatnim mjerama. Prvo, Komisija predlaže da se prijelazni aranžman iz Uredbe (EU) br. 1286/2014 produlji do 30. lipnja 2022. Time će se omogućiti vrijeme potrebno za pripremu završetka prijelaznog aranžmana i provedbu druge mjere (koja uključuje izmjene Delegirane uredbe (EU) 2017/653) od 1. srpnja 2022. Stoga su te tri mjere usklađene u pogledu datuma primjene.
            
            
               
                  Prema trenutačnom stanju stvari mali ulagatelji u UCITS trebali bi od 1. srpnja 2022. dobiti i dokument s ključnim informacijama u skladu s Uredbom (EU) br. 1286/2014 i ključne informacije za ulagatelje u skladu s Direktivom 2009/65/EZ. Poželjno je izbjeći situaciju u kojoj mali ulagatelji dobivaju dva različita predugovorna dokumenta o objavi za isti UCITS. Ovom se Direktivom osigurava da se dokument s ključnim informacijama koji je sastavljen, dostavljen, revidiran i preveden za određeni UCITS smatra usklađenim sa zahtjevima za ključne informacije za ulagatelje iz Direktive 2009/65/EZ.
               
               
                  Ovo nije inicijativa u okviru Programa za primjerenost i učinkovitost propisa (REFIT).
               
            
            
               Dosljednost s postojećim odredbama politike u tom području
            
            
               
                  Delegiranom uredbom (EU) 2017/653 utvrđuju se prikaz i sadržaj dokumenta s ključnim informacijama za PRIIP-ove, njegov standardizirani format, metodologija za prikaz rizika i nagrada, izračun troškova te uvjeti i najmanja učestalost preispitivanja informacija i uvjeta u pogledu dostave dokumenta malim ulagateljima. Europsko nadzorno tijelo za bankarstvo (EBA), Europsko nadzorno tijelo za vrijednosne papire i tržišta kapitala (ESMA) i Europsko nadzorno tijelo za osiguranje i strukovno mirovinsko osiguranje (EIOPA) zajednički su podnijeli nacrte izmjena regulatornih tehničkih standarda iz Uredbe, uključujući tehničke prilagodbe, kako bi se olakšala primjena pravila na UCITS.
               
            
            
               Ovim se Prijedlogom nastoji osigurati da se za dokumente s ključnim informacijama koji su u skladu s Uredbom (EU) br. 1286/2014 smatra da ispunjavaju zahtjeve za ključne informacije za ulagatelje za UCITS iz članaka od 78. do 82. i članka 94. Direktive 2009/65/EZ.
            
            
               Dosljednost u odnosu na druge politike Unije
            
            
               Glavni je prioritet Komisije jačanje gospodarstva EU-a i poticanje ulaganja u cilju otvaranja radnih mjesta u svih 27 država članica produbljivanjem jedinstvenog tržišta kapitala ili unije tržišta kapitala. Može se očekivati da će od poboljšanja zakonodavstva o malim ulagateljima koristi imati druga područja politike u kojima transakcije između poduzeća i potrošača imaju važnu ulogu.
            
            
               Cilj je ovog Prijedloga izbjeći situaciju u kojoj se malim ulagateljima stavljaju na raspolaganje dva različita predugovorna dokumenta o objavi za isti UCITS. Dokument s ključnim informacijama malim će ulagateljima omogućiti usporedbu bitnih gospodarskih i pravnih obilježja UCITS-a s obilježjima drugih PRIIP-ova. Kad je riječ o predugovornoj objavi, izdavatelji i osobe koje savjetuju o UCITS-u ili ga prodaju morat će poštovati samo pravne obveze u skladu s Uredbom (EU) br. 1286/2014. Ovim se Prijedlogom pridonosi razvoju integriranijih tržišta kapitala jer se malim ulagateljima, upraviteljima fondova, a time i poduzećima u koja se ulaže, olakšava ostvarivanje koristi od jedinstvenog tržišta.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               Pravna osnova
            
            
               
                  Ovaj se Prijedlog temelji na članku 53. stavku 1. Ugovora o funkcioniranju Europske unije, koji je pravna osnova Direktive 2009/65/EZ.
               
            
            
               Supsidijarnost (za neisključivu nadležnost)
            
         
         
            
               
                  Prijedlog je u skladu s načelom supsidijarnosti kako je utvrđeno u članku 5. Ugovora o Europskoj uniji (UEU). U skladu s tim načelom Unija može djelovati samo ako države članice predviđene ciljeve ne mogu ostvariti same.
               
               
                  Intervencija Unije potrebna je kako bi se uvođenjem usklađenog pristupa objavljivanju informacija povezanih s PRIIP-ovima uklonile prepreke unutarnjem tržištu financijskih usluga i proizvoda. Utvrđeni problem (dva različita predugovorna dokumenta o objavi za isti UCITS) može se riješiti samo na razini Unije jer se svaka izmjena Direktive 2009/65/EZ mora provesti na prijedlog Komisije.
               
            
            
               Proporcionalnost
            
            
               
                  Prijedlog je u skladu s načelom proporcionalnosti kako je utvrđeno u članku 5. UEU-a. Predložene mjere potrebne su kako bi se smanjile posljedice usporedne primjene Direktive 2009/65/EZ i Uredbe (EU) br. 1286/2014. 
               
               
                  Ova mjera Unije potrebna je kako bi se osiguralo da nadležna tijela i izdavatelji PRIIP-ova učinkovito primjenjuju pravila o PRIIP-ovima te neometano funkcioniranje unutarnjeg tržišta za investicijske fondove. Prijedlogom će se smanjiti opterećenje i troškovi za UCITS povezani s usklađivanjem tako što će se ukloniti udvostručavanje predugovorne objave, prekomjerno regulatorno opterećenje te nepotrebna regulatorna složenost i pravna nesigurnost.
               
            
            
               Odabir instrumenta
            
            
               
                  Cilj je izmjenom direktive ukloniti prepreke. Stoga je direktiva najprikladniji instrument.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               Ex post evaluacije/provjere primjerenosti postojećeg zakonodavstva
            
            
               Ovom Prijedlogu nije priložena zasebna procjena učinka jer je ona već izrađena za Uredbu (EU) br. 1286/2014, kojom je obuhvaćen i UCITS. Prijedlogom se za sudionike financijskog tržišta ne uvode nove obveze.
            
            
               
                  Prijedlogom se promiču prava utvrđena Poveljom o temeljnim pravima. Glavni je cilj ojačati prava potrošača (članak 38. Povelje) i olakšati pravo na pružanje usluga u bilo kojoj državi članici (članak 15. stavak 2. Povelje).
               
            
            
               4.UTJECAJ NA PRORAČUN
            
            
               
                  Prijedlog ne utječe na proračun Komisije.
               
            
            
               5.DRUGI ELEMENTI
            
            
               Planovi provedbe i mehanizmi praćenja, evaluacije i izvješćivanja
            
            
               
                  U Komisijinu preispitivanju Uredbe (EU) br. 1286/2014 u okviru predstojeće strategije za male ulagatelje razmotrit će se, među ostalim, primjena pravila utvrđenih u Uredbi. Pritom će se upotrebljavati informacije dobivene na javnom savjetovanju i raspravama s EBA-om, ESMA-om, EIOPA-om i nadležnim tijelima država članica.
               
            
            
               •Detaljno obrazloženje posebnih odredaba prijedloga
            
            
               
                  Ovim se Prijedlogom u Direktivu 2009/65/EZ umeće novi članak 82.a. Člankom se jasno, precizno i bezuvjetno utvrđuje da treba smatrati da dokument s ključnim informacijama koji je sastavljen, dostavljen, revidiran i preveden za UCITS u skladu s Uredbom (EU) br. 1286/2014 ispunjava zahtjeve koji se primjenjuju na ključne informacije za ulagatelje za potrebe te direktive.
               
               
                  .
               
            
            
               2021/0219 (COD)
            
         
         
            
               Prijedlog
            
            
               DIREKTIVE EUROPSKOG PARLAMENTA I VIJEĆA
            
            
               o izmjeni Direktive 2009/65/EZ u pogledu uporabe dokumenata s ključnim informacijama od strane društava za upravljanje subjektima za zajednička ulaganja u prenosive vrijednosne papire (UCITS)
            
            
               (Tekst značajan za EGP)
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 53. stavak 1.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europskoga gospodarskog i socijalnog odbora
                  6
               ,
            
            
               u skladu s redovnim zakonodavnim postupkom,
            
            
               budući da:
            
            
               (1)Člankom 78. Direktive 2009/65/EZ Europskog parlamenta i Vijeća
                  7
                propisuje se da društva za investicije i društva za upravljanje sastave kratak dokument koji sadržava ključne informacije o bitnim obilježjima subjekata za zajednička ulaganja u prenosive vrijednosne papire (UCITS) koji se nude ulagateljima („dokument s ključnim informacijama za ulagatelje” ili „KIID”) kako bi ti ulagatelji mogli shvatiti vrstu i rizike dotičnog UCITS-a te na temelju toga donijeti informiranu odluku o ulaganju.
            
            
               (2)Uredbom (EU) br. 1286/2014 Europskog parlamenta i Vijeća
                  8
                od izdavatelja upakiranih investicijskih proizvoda za male ulagatelje i investicijske osigurateljne proizvode (PRIIP-ova) zahtijeva se da prije nego što takve proizvode stave na raspolaganje malim ulagateljima sastave dokument s ključnim informacijama za taj proizvod kako bi mali ulagatelji mogli razumjeti i usporediti ključna obilježja i rizike dotičnog PRIIP-a („dokument s ključnim informacijama” ili „KID”).
            
            
               (3)UCITS se također smatra PRIIP-ovima za koje je u skladu s Uredbom (EU) br. 1286/2014 potreban dokument s ključnim informacijama. Međutim, člankom 32. stavkom 1. te uredbe društva za upravljanje kako su definirana u članku 2. stavku 1. točki (b) Direktive 2009/65/EZ, investicijska društva iz njezina članka 27. i osobe koje savjetuju o udjelima UCITS-a ili ih prodaju izuzimaju se od obveza utvrđenih u toj uredbi, a time i od izrade dokumenta s ključnim informacijama, do 31. prosinca 2021. („prijelazni aranžman”).
            
            
               (4)Delegiranom uredbom Komisije (EU) 2017/653
                  9
                dopunjuje se Uredba (EU) br. 1286/2014 tako što se utvrđuju regulatorni tehnički standardi u pogledu prikaza, sadržaja i standardnog formata dokumenta s ključnim informacijama, metodologije za prikaz rizika i nagrada, izračuna troškova, uvjeta i minimalne učestalosti preispitivanja informacija sadržanih u dokumentu s ključnim informacijama te uvjeta za dostavu tog dokumenta malim ulagateljima.
            
            
               (5)Komisija je [SL umeće datum] donijela Delegiranu uredbu Komisije (EU) …/2021
                  10
                o izmjeni Delegirane uredbe (EU) 2017/653, među ostalim kako bi društvima za upravljanje, investicijskim društvima i osobama koje savjetuju o udjelima UCITS-a ili ih prodaju olakšala upotrebu prikaza, sadržaja i standardnog formata dokumenta s ključnim informacijama. Međutim, utvrđeno je da datum početka primjene Delegirane uredbe (EU) …/2021 bude 1. srpnja 2022. kako bi se tim društvima za upravljanje, investicijskim društvima i osobama koje savjetuju o udjelima UCITS-a ili ih prodaju dalo dovoljno vremena da se pripreme za kraj prijelaznog aranžmana, a time i za obvezu izrade dokumenta s ključnim informacijama. Budući da je utvrđeno da je datum početka primjene Delegirane uredbe (EU) …/2021 1. srpnja 2022. i budući da je potrebno osigurati da kraj prijelaznog aranžmana bude usklađen s datumom početka primjene Delegirane uredbe (EU) …/2021, Uredba (EU) br. 1286/2014 izmijenjena je Uredbom (EU) …/2021 Europskog parlamenta i Vijeća
                  11
                kako bi se prijelazni aranžman produljio do 30. lipnja 2022. 
            
            
               (6)„Ključne informacije za ulagatelje” propisane člankom 78. Direktive 2009/65/EZ i „dokumenti s ključnim informacijama” propisani Uredbom (EU) br. 1286/2014 u osnovi obuhvaćaju iste zahtjeve za informacije. Stoga je potrebno izbjeći da mali ulagatelji u PRIIP-ove koji su zainteresirani za stjecanje udjela UCITS-a od 1. srpnja 2022. dobiju oba dokumenta za isti financijski proizvod. Zbog toga bi trebalo utvrditi da se za dokument s ključnim informacijama smatra da ispunjava zahtjeve primjenjive na dokument s ključnim informacijama za ulagatelje koji je propisan Direktivom 2009/65/EZ.
            
            
               (7)Direktivu 2009/65/EZ trebalo bi stoga na odgovarajući način izmijeniti,
            
            
                 DONIJELI SU OVU DIREKTIVU:
            
            
               Članak 1.
            
         
         
            
               U Direktivi 2009/65/EZ umeće se sljedeći članak 82.a:
            
            
               „Članak 82.a
            
            
               Ključne informacije za ulagatelje koje se dostavljaju u dokumentu s ključnim informacijama
            
            
               Države članice osiguravaju da, ako investicijsko društvo ili, za svaki investicijski fond kojim upravlja, društvo za upravljanje sastavi, dostavi, revidira i prevede dokument s ključnim informacijama koji je u skladu sa zahtjevima za dokumente s ključnim informacijama utvrđenima u Uredbi (EU) br. 1286/2014 Europskog parlamenta i Vijeća*, nadležna tijela smatraju da taj dokument s ključnim informacijama ispunjava zahtjeve koji se primjenjuju na ključne informacije za ulagatelje kako je utvrđeno u člancima od 78. do 82. i članku 94. ove Direktive.
            
            
               _____________________
            
            
               *
                     Uredba (EU) br. 1286/2014 Europskog parlamenta i Vijeća od 26. studenoga 2014. o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) (SL L 352, 9.12.2014., str. 1.).”.
            
            
               Članak 2.
            
            
               1.Države članice do 30. lipnja 2022. donose i objavljuju mjere koje su potrebne radi usklađivanja s ovom Direktivom. One o tome odmah obavješćuju Komisiju.
            
            
               One primjenjuju te mjere od 1. srpnja 2022.
            
            
               Kada države članice donose te mjere, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.
            
            
               2.Države članice od stupanja na snagu ove Direktive osiguravaju da Komisija, u roku dovoljnom za podnošenje primjedaba, bude obaviještena o svim nacrtima zakona i drugih propisa koje one namjeravaju donijeti u području na koje se odnosi ova Direktiva.
            
            
               Članak 3.
            
            
               Ova Direktiva stupa na snagu sljedećeg dana od dana objave u Službenom listu Europske unije.
            
            
               Članak 4.
            
            
               Ova je Direktiva upućena državama članicama.
            
            
               Sastavljeno u Bruxellesu,
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  
                        Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS) (SL L 302, 17.11.2009., str. 32.).
               
               
                  
                     (2)
                  
                        Uredba Komisije (EU) br. 583/2010 od 1. srpnja 2010. o provedbi Direktive 2009/65/EZ Europskog parlamenta i Vijeća u vezi s ključnim informacijama za ulagatelje i uvjetima koje je potrebno ispuniti prilikom dostavljanja ključnih informacija ulagateljima ili prospekta na trajnom mediju koji nije papir ili putem internetske stranice (SL L 176, 10.7.2010., str. 1.).
               
               
                  
                     (3)
                  
                        Uredba (EU) br. 1286/2014 Europskog parlamenta i Vijeća od 26. studenoga 2014. o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) (SL L 352, 9.12.2014., str. 1.).
               
               
                  
                     (4)
                  
                        Delegirana uredba Komisije (EU) 2017/653 od 8. ožujka 2017. o dopuni Uredbe (EU) br. 1286/2014 Europskog parlamenta i Vijeća o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) utvrđivanjem regulatornih tehničkih standarda u vezi s prikazom, sadržajem, preispitivanjem i revizijom dokumenata s ključnim informacijama te uvjetima za ispunjivanje zahtjeva za dostavu tih dokumenata (SL L 100, 12.4.2017., str. 1.).
               
               
                  
                     (5)
                  
                        Delegirana uredba Komisije (EU) 2016/1904 od 14. srpnja 2016. o dopuni Uredbe (EU) br. 1286/2014 Europskog parlamenta i Vijeća u pogledu intervencije u području proizvoda (SL L 295, 29.10.2016., str. 11.).
               
               
                  
                     (6)
                  
                        SL C […], […], str. […].
               
               
                  
                     (7)
                  
                        Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS) (SL L 302, 17.11.2009., str. 32.).
               
               
                  
                     (8)
                  
                        Uredba (EU) br. 1286/2014 Europskog parlamenta i Vijeća od 26. studenoga 2014. o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) (SL L 352, 9.12.2014., str. 1.).
               
               
                  
                     (9)
                  
                        Delegirana uredba Komisije (EU) 2017/653 od 8. ožujka 2017. o dopuni Uredbe (EU) br. 1286/2014 Europskog parlamenta i Vijeća o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) utvrđivanjem regulatornih tehničkih standarda u vezi s prikazom, sadržajem, preispitivanjem i revizijom dokumenata s ključnim informacijama te uvjetima za ispunjivanje zahtjeva za dostavu tih dokumenata (SL L 100, 12.4.2017., str. 1.).
               
               
                  
                     (10)
                  
                        SL C […], […], str. […].
               
               
                  
                     (11)
                  
                        Uredba (EU) …/2021 Europskog parlamenta i Vijeća u pogledu produljenja prijelaznog aranžmana za društva za upravljanje, investicijska društva i osobe koje savjetuju o udjelima subjekata za zajednička ulaganja u prenosive vrijednosne papire (UCITS) i fondova koji nisu UCITS ili ih prodaju (SL L .........., dd/mm/gg, str. .....).